एक दूसरे के साथ रहना सीखें भारत-पाक : खार  
खार ने कहा है कि भारत और पाक को एक दूसरे के रूख के साथ रहना सीखना चाहिए ताकि दोनों देशों के मुद्दे अगली पीढ़ी तक नहीं पहुंचे।
पाकिस्तान की विदेश मंत्री हिना रब्बानी खार ने कहा है कि भारत और पाकिस्तान को एक दूसरे के रूख के साथ रहना सीखना चाहिए ताकि दोनों देशों के मुद्दे अगली पीढ़ी तक नहीं पहुंचे।  अपनी पहली चीन यात्रा पर आयीं खार ने कहा कि पाकिस्तान अपने पड़ोसियों खासकर भारत और अफगानिस्तान के साथ संबंध सुधारने को प्राथमिकता देता है।  उन्होंने चीन के सरकारी अखबार चाइना डेली के साथ साक्षात्कार में कहा कि दोनों देशों के संबंधों की मुश्किलें अगली पीढ़ी तक नहीं पहुंचनी चाहिए।  उन्होंने कहा कि पाकिस्तान एवं भारत को एक दूसरे के रूख के साथ रहना सीखना चाहिए और एक दूसरे से बातचीत करना चाहिए।  खार ने ग्लोबल टाईम्स से कहा, यदि हम एक दूसरे पर भरोसा करना नहीं सीख पाते हैं तो मुद्दे अगली पीढ़ी तक पहुंच जाएंगे। अफगानिस्तान के मुद्दे पर उन्होंने कहा कि युद्ध प्रभावित उस देश में कोई भी कदम जमीनी हकीकत पर न कि कृत्रिम या पूर्वनिर्धारित समय सीमा पर आधारित उठाया जाना चाहिए।  चीन की मीडिया ने उनकी यात्रा का कवरेज करते हुए पाकिस्तान से चलने वाली आतंकवादी गतिविधियों पर विशेष बल दिया है। चाइना डेली ने कहा कि पाक विदेश मंत्री ने ज्यादा सशक्त आतंकवाद निरोधक सहयोग का आह्वान किया।